पारंपरिक राजनीति के दबदबे की दुनिया में समानांतर राजनीति को मारने के लिए वैसे ही कौन-से कम हथकंडे अपनाए जाते हैं? ऐसे में खुदकुशी पर उतारू गमने मिल जाएं तो फिर बात ही क्या है! पहाड़ काटने को घर से निकले लोग ज़मीन पर ही ठीक से नहीं चल पाएं तो आंगन का क्या दोष? कहते हैं कि सामाजिक जीवन में जब अपने सम्मान और सार्थकता का लोप हो जाए तो प्राण त्याग देने चाहिए। केजरीवाल और उनकी आम आदमी पार्टी अपना सम्मान खुद ही खो चुकी है। दोनों की सार्थकता जब रही होगी, रही होगी; अब वे इतिहास के कूड़ेदान में जा रहे हैं। मुझे तो लगता है कि ऐसे में अपने राजनीतिक प्राण त्यागने के लिए केजरीवाल ने गुप्ताओं की गुफा में संथारा लेकर हम सब पर उपकार ही किया है।